Ο **Αύγουστος Θεολογίτης** (1892 - 4 Ιανουαρίου 1975), του Κωνσταντίνου, ήταν Έλληνας δημοσιογράφος, κτηματίας και πολιτικός, που διετέλεσε βουλευτής και υπουργός σε διάφορες κυβερνήσεις. Ιδιαίτερη πατρίδα του ήταν η Θάσος.

Βιογραφία
---------

Γεννήθηκε στην Παναγία Θάσου το 1892. Σπούδασε νομικά στο Πανεπιστήμιο της Κωνσταντινούπολης. 
Ως δημοσιογράφος ανέλαβε αρχισυντάκτης της εφημερίδας "Μακεδονία". Το 1924 πρωτοστάτησε στην ίδρυση της Ένωσης Συντακτών Ημερησίων Εφημερίδων Μακεδονίας-Θράκης. 
Άρχισε να ασχολείται με την πολιτική από το 1920, οπότε εξελέγη βουλευτής Δράμας, για να εκλεγεί ξανά το 1923 στην εκλογική περιφέρεια Καβάλας, όπως και το 1926 με τη Δημοκρατική Ένωση, το 1928 και το 1933 με το Αγροτικό και Εργατικό Κόμμα. ;Το 1923 αναφέρεται τοποθετημένος ως Νομάρχης Έβρου. Συνέχισε να εκλέγεται βουλευτής το 1936 με τον Δημοκρατικό Συνασπισμό, το 1946 με την Εθνική Πολιτική Ένωση (Σοσιαλιστικό Δημοκρατικό Κόμμα), το 1950 με το Κόμμα Γεωργίου Παπανδρέου (Δημοκρατικό Σοσιαλιστικό Κόμμα) και τέλος με την ΕΡΕ το 1958 και το 1961. Ήταν αντιπρόεδρος της Βουλής από τις 6 Μαρτίου 1936 έως την κήρυξη της δικτατορίας, στις 4 Αυγούστου 1936. 
Υπηρέτησε ως υφυπουργός Γενικός Διοικητής Ηπείρου στην κυβέρνηση Παπαναστασίου από τις 26 Μαΐου 1932 ως τις 5 Ιουνίου 1932 , υπουργός ΤΤΤ στην κυβέρνηση εθνικής ενότητας του Γεωργίου Παπανδρέου από τις 23 Οκτωβρίου 1944 έως τις 3 Ιανουαρίου 1945. και μετά ως υπουργός Δημοσίας Τάξεως στην κυβέρνηση του Σοφοκλή Βενιζέλου, από τον Νοέμβριο του 1950 έως τις 28 Ιανουαρίου 1951. Τελευταία υπηρέτησε στην κυβέρνηση Καραμανλή ως υπουργός Βορείου Ελλάδος από τις 17 Μαΐου 1958 έως τις 20 Σεπτεμβρίου 1961.
Επί της θητείας του έγιναν πολλά έργα, ανάμεσα στα οποία η ίδρυση του Κρατικού Θεάτρου Βορείου Ελλάδος, χαρακτηρισμός των δασών της Θάσου ως κοινοτικών, η εκτέλεση υδρευτικών και αποξηραντικών έργων στο Νέστο και στους Φιλίππους και η ίδρυση του πρώτου μουσείου στη Βόρεια Ελλάδα το 1933, που είναι το Αρχαιολογικό Μουσείο Θάσου.

Απεβίωσε στις αρχές του 1975 και κηδεύτηκε στη Θάσο με δημόσια δαπάνη.

Παραπομπές
----------

1. 1 2  Ελληνικόν who's who, Εκδοτικός Οργανισμός Ελληνικών who's who 1965, σελ. 189.
2. 1 2  «Πέθανε ο Αύγουστος Θεολογίτης και κηδεύεται σήμερα στη Θάσο, Μακεδονία». 5 Ιανουαρίου 1975. Ανακτήθηκε στις 26 Ιουλίου 2019.
3. ↑  Ι. Μηχαηλίδης, Σλαβόφωνοι Μετανάστες και πρόσφυγες από τη Μακεδονία και τη Δυτική Θράκη, 1912-1930, ΑΠΘ 1996 (διδ.διατριβή), 70.
4. ↑  ««Κυβέρνησις Αλέξανδρου Παπαναστασίου, Από 26.5.1932 έως 5.6.1932»». Γενική Γραμματεία της Κυβέρνησης. Ανακτήθηκε στις 9 Δεκεμβρίου 2015.
5. ↑  ««Κυβέρνησις Γεωργίου Παπανδρέου,(Κυβέρνησις Απελευθερώσεως – De Facto) Από 18.10.1944 έως 3.1.1945»». Γενική Γραμματεία της Κυβέρνησης. Ανακτήθηκε στις 9 Δεκεμβρίου 2015.
6. ↑  ««Κυβέρνησις Σοφοκλέους Βενιζέλου, Από 3.11.1950 Έως 27.10.1951»». Γενική Γραμματεία της Κυβέρνησης. Ανακτήθηκε στις 9 Δεκεμβρίου 2015.
7. ↑  «Κυβέρνησις Κωνσταντίνου Γ. Καραμανλή Από 17.5.1958 Έως 20.9.1961». Γενική Γραμματεία της Κυβέρνησης. Αρχειοθετήθηκε από το πρωτότυπο στις 22 Μαρτίου 2012. Ανακτήθηκε στις 9 Δεκεμβρίου 2015.
8. ↑  «Απόδοση τιμών στον υπουργό Αύγουστο Θεολογίτη, 35 χρόνια μετά τον θάνατό του». Sofia Times Magazine. 15 Απριλίου 2010. Ανακτήθηκε στις 9 Δεκεμβρίου 2015.